## Naredba o popisu zemalja iz kojih je dozvoljen unos žive ribe, njihovih jaja i gameta namijenjenih uzgoju u Republici Hrvatskoj

### NN 124/2008 (27.10.2008.), Naredba o popisu zemalja iz kojih je dozvoljen unos žive ribe, njihovih jaja i gameta namijenjenih uzgoju u Republici Hrvatskoj

# MINISTARSTVO POLJOPRIVREDE, RIBARSTVA I RURALNOG RAZVOJA

**3554**

Na temelju članka 77. stavka 1. alineje pete Zakona o veterinarstvu (»Narodne
novine«, broj 41/07) ministar poljoprivrede, ribarstva i ruralnog razvoja donosi

## NAREDBU

### O POPISU ZEMALJA IZ KOJIH JE DOZVOLJEN UNOS ŽIVE RIBE, NJIHOVIH JAJA I GAMETA NAMIJENJENIH UZGOJU U REPUBLICI HRVATSKOJ

I.

Unos u Republiku Hrvatsku:
(a) žive ribe, njihovih jaja i gameta, namijenjenih za uzgoj u Republici
Hrvatskoj;
(b) žive ribe podrijetlom iz akvakulture namijenjene za popunjavanje Lovišta u
kojem se u svrhu rekreativnog ribolova provodi organizirano poribljavanje (engl.
putt and take fisheries);
(c) žive ribe podrijetlom iz akvakulture namijenjene neposrednoj prehrani ljudi
ili daljnjoj preradi prije korištenja za prehranu ljudi;
dozvoljen je samo iz odobrenih uzgajališta iz zemalja koje se nalaze na popisu u
Prilogu ove Naredbe u registrirana uzgajališta u Republici Hrvatskoj.

II.

Ova Naredba ne primjenjuje se na:
(a) uvoz tropskih ornamentalnih riba koje se trajno drže u akvarijima;
(b) uvoz slobodnoživućih tuna (Thunnus thynnus), ulovljenih na otvorenom moru
koje se dopremaju brodovima morem u registrirana uzgajališta.

III.

Uvoz slobodnoživućih tuna dozvolit će se pod sljedećim uvjetima:
(a) pošiljku mora pratiti ICCAT Bluefin Tuna Catch Document, ovjeren od strane
države pod čijom je zastavom tuna ulovljena (članak 24. Pravilnika o ulovu,
uzgoju i prometu tuna »Narodne novine« 123/07; Prilog 6. Pravilnika o izmjenama
i dopunama pravilnika o ulovu, uzgoju i prometu tuna 69/08), koji pri uvozu
pregledava ribarski inspektor;
(b) pošiljku je obvezno po prispijeću prijaviti graničnom veterinarskom
inspektoru koji će pošiljku uputiti u odobrenu karantenu;
(c) granični veterinarski inspektor će narediti uzimanje uzoraka u karanteni za
mikrobiološku pretragu, utvrđivanje rezidua pesticida ili drugih kontaminanata,
te radioaktivnih tvari.

IV.

Ova Naredba stupa na snagu danom objave u »Narodnim novinama«.

Klasa: 322-01/08-01/52
Urbroj: 525-11-08-1
Zagreb, 4. kolovoza 2008.

Ministar
**mr. sc. Božidar Pankretić**, v. r.

**PRILOG**
POPIS ZEMALJA IZ KOJIH JE DOZVOLJEN UVOZ POJEDINIH VRSTA ŽIVE RIBA, NJIHOVIH
JAJA, I GAMETA NAMIJENJENIH UZGOJU U REPUBLICI HRVATSKOJ

|  |  |
| --- | --- |
| IME DRŽAVE | KOMENTARI(1) |
| AUSTRALIJA |  |
| BRAZIL | samo Cyprinidae |
| KANADA |  |
| KONGO | samo Cyprinidae |
| ČILE |  |
| KINA | samo Cyprinidae |
| KOLUMBIJA | samo Cyprinidae |
| DRŽAVE ČLANICE EUROPSKE UNIJE |  |
| INDONEZIJA |  |
| IZRAEL |  |
| JAMAJKA | samo Cyprinidae |
| JAPAN | samo Cyprinidae |
| ŠRI LANKA | samo Cyprinidae |
| MAKEDONIJA | samo Cyprinidae |
| MALEZIJA(POLUOTOK, SAMO  ZAPADNA MALEZIJA) | samo Cyprinidae |
| NOVI ZELAND |  |
| RUSIJA |  |
| SINGAPUR | samo Cyprinidae |
| TAJLAND | samo Cyprinidae |
| TURSKA |  |
| TAJVAN | samo Cyprinidae |
| SJEDINJENE AMERIČKE DRŽAVE |  |
| JUŽNO – AFRIČKA REPUBLIKA |  |
| (1) Nema ograničenja ukoliko je ostavljeno prazno. Ukoliko je zemlja ili teritorij dozvoljena za izvoz određenih vrsta živih riba, i /ili jaja ili gameta, vrsta mora biti specificirana i navedena u stupcu dva. | |

Ostalo, NN 124/2008-3554
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)